《赋得瓜步寒潮送董教授之扬州》
明代·吴实

君不见秦淮瓜步通扬子，潮去潮来几今古。薄暮西风海气寒，潮音半入淮边树。

芳草矶头望转平，夕阳渡口带江城。几回贾客惊残梦，多少离人恨别情。

广文官舍瓜洲渡，山水依依最深处。一铎遥从海上闻，片帆直指潮头去。

潮头东望正迢迢，此别心知两地遥。他时无恨相思意，落尽寒江半夜潮。

作者简介：福建长乐人，字中美。本姓林，后复姓。永乐九年进士。授监察御史。立朝敢言，不避权要，时称吴铁面。官至广西按察司佥事。有《朴斋集》。